**Σύμφωνα με τις διατάξεις του άρθρου 46 του ν. 4926/22 (ΦΕΚ 82 Α/20-4-2022), υφίσταται υποχρέωση στις** **Ν.Ε.Π.Α. για πραγματοποίηση γενικής συνέλευσης των μετόχων τουλάχιστον μία (1) φορά σε κάθε εταιρική χρήση. Η υποχρέωση σύγκλισης γενικής συνέλευσης των μετόχων υφίσταται και για Ν.Ε.Π.Α. που έχουν λυθεί εκούσια ή αυτοδίκαια και για όσο διάστημα βρίσκονται σε στάδιο εκκαθάρισης.**

- Συγκεκριμένα οι διατάξεις του πρώτου και δεύτερου εδαφίου της παρ. 1 του ως άνω άρθρου ορίζουν ότι:

«***Η γενική συνέλευση συνέρχεται στην έδρα της Ν.Ε.Π.Α., τουλάχιστον μία (1) φορά σε κάθε εταιρική χρήση. Η απόδειξη εκπλήρωσης της υποχρέωσης του προηγούμενου εδαφίου προκύπτει εφόσον, κατά τη διάρκεια κάθε εταιρικής χρήσης και έως έξι (6) μήνες από τη λήξη της, έχει υποβληθεί πρακτικό γενικής συνέλευσης για καταχώριση ή για ενημέρωση περί πραγματοποίησης γενικής συνέλευσης στο Μητρώο Ν.Ε.Π.Α***.».

Στο πλαίσιο των ανωτέρω σημειώνεται ότι στην περίπτωση που κατά τη διάρκεια ετήσιας εταιρικής χρήσης δεν έχει υποβληθεί για καταχώριση στο Μητρώο Ν.Ε.Π.Α. πρακτικό γενικής συνέλευσης, τότε πρέπει να υποβάλλεται εμπροθέσμως -για την ενημέρωση του Μητρώου Ν.Ε.Π.Α.- ένα οποιοδήποτε πρακτικό της γενικής συνέλευσης, προκειμένου να αποδεικνύεται ότι πράγματι υπήρξε συμμόρφωση της εταιρείας με τα οριζόμενα στις ανωτέρω διατάξεις.

Διευκρινίζεται ότι εφόσον το πρακτικό της γενικής συνέλευσης υποβάλλεται μόνο για την ενημέρωση του Μητρώου Ν.Ε.Π.Α. (δηλαδή δεν υποβάλλεται για την καταχώρισή του στο εν λόγω Μητρώο), τότε δεν υφίσταται υποχρέωση για υποβολή και του παράβολου της παρ. 4 του άρθρου 61.

-Περαιτέρω σημειώνεται ότι στην παρ. 4 του ιδίου άρθρου ορίζεται ότι:

«***Για την παράλειψη της υποχρέωσης του πρώτου και δεύτερου εδαφίου της παρ. 1, δημιουργείται υποχρέωση προκαταβολής ηλεκτρονικού παράβολου υπέρ του Δημοσίου χιλίων (1.000) ευρώ πριν την πρώτη επόμενη καταχώριση στο Μητρώο Ν.Ε.Π.Α. (…)***».